༤༧༩༽༄། ། ཆོས་ཚུལ་བཞིན་ཉམས་སུ་ལེན་དགོས་པའི་གདམས་ངག་གྲོས་མདུན་ཆེན་མོ། །  སྐྱོན་མེད་ཡོན་ཏན་རབ་རྫོགས་པ། ། ཆོས་སྐུ་བདེ་ཆེན་འགྲོ་བའི་མགོན། ། མཉམ་མེད་བླ་མ་རིན་ཆེན་གྱི། ། ཞབས་ཀྱི་ཟེའུ་འབྲུར་གཙུག་གིས་འདུད། ། ཁོང་འཇིག་རྟེན་མགོན་པོའི་བཀའ་དྲིན་གྱིས། ། རང་ལ་ཉམས་མྱོང་བག་ཙམ་སྐྱེས། ། གཅིག་པུར་རི་ཁྲོད་ཀྱི་དགོན་པར་བསྡད། ། མྱོང་བའི་འགྲོ་ལྡོག་བག་ཙམ་གོ། དེ་ཀླད་པ་སླ་བས་གསང་མ་ཐུབ། ། གཞན་ལ་བཟླས་པས་ཚོགས་པ་འཕེལ། ། དེང་སང་ཚོགས་དཔོན་ཆེན་པོར་སོང་། ། མི་ང་ལ་ཚོགས་པ་མང་པོ་ཡོད། ། སྙིང་ནས་བྱང་ཆུབ་སྒྲུབ་པ་ཉུང་། ། མང་པོའི་རྐང་གྲངས་རྩི་ས་མེད། ། ང་ཡི་གྲྭ་པ་གང་ཡིན་པ། ། སྲོག་དང་བསྡོས་ལ་བྱང་ཆུབ་བསྒྲུབ། ། ཡང་ང་ལ་ཉེ་གནས་མང་པོ་ཡོད། ། རི་ཁྲོད་འགྲིམ་པ་ཤིན་ཏུ་ཉུང་། ། ཆོས་ཉམས་སུ་ལེན་ན་ཉེ་གནས་ཡིན། ། ང་ཡི་ཉེ་གནས་གང་ཡིན་པ། ། ཤི་ཡང་རི་ཁྲོད་དགོན་པ་འགྲིམས། ། ང་ལ་མི་ཆེན་མང་པོ་ཡོད། ། ཆེ་ཐབས་དམ་ཆོས་སྤྱོད་པ་ཉུང་། ། ངན་བྱེད་ལ་མི་ཆེན་མི་ཟེར་བས། ། ཆེན་པོ་རིང་པོ་ཨག་ཚོམས་ཅན། ། ཆོས་དང་བསྟུན་ན་ཆེན་པོར་མཆི། ། ཡང་ང་ལ་བཙུན་པོ་མང་པོ་ཡོད། ། བསླབ་པ་མཆོག་ལ་གུས་ན་ཡང་། ། སྤང་བྱ་གཉེན་པོ་བསྟེན་པ་ལས། ། ཉོན་མོངས་རང་སར་གྲོལ་བ་ཉུང་། ། སེམས་སྐྱེ་མེད་གོམས་ན་བཙུན་པོར་མཆི། ། ང་ལ་མཁས་པ་མང་པོ་ཡོད། ། རྟོག་གེ་རིག་བྱེད་མ་གཏོགས་པ། ། གཟུང་འཛིན་གཉིས་མེད་གོ་བ་ཉུང་། ། དོན་མ་གོ་མཁས་པ་མི་སྲིད་དེ། ། སེམས་གཉིས་མེད་གོ་ན་མཁས་པ་ཡིན། ། ང་ལ་བུ་སློབ་མང་པོ་ཡོད། ། བརྒྱུད་པ་འཛིན་པ་ཤིན་ཏུ་ཉུང་། ། ང་ཡི་བུ་སློབ་གང་ཡིན་རྣམས། ། སྟོང་ཉིད་སྙིང་རྗེའི་བརྒྱུད་པ་ཟུང་། ། རྗེ་གོང་མ་འདི་ལས་བྱུང་བ་ཡིན། ། ང་ལ་ཚོགས་དཔོན་མང་པོ་ཡོད། ། མ་བསྒྲུབས་ཚོགས་དཔོན་མི་འོང་སྟེ། ། ས་བོན་མེད་པའི་འབྲས་བུ་བཞིན། ། རང་མགོ་མ་བསྐོར་ནགས་སུ་སོང་། ། ང་ལ་རྙེད་ཚོལ་མང་པོ་ཡོད། ། སེམས་ལ་དགོས་དགུ་རྙེད་པ་ཉུང་། ། མངོན་ཤེས་གྲོང་ཆོག་རྟེན་འབྲེལ་མཁན། ། མི་མགོ་མ་བསྐོར་དམྱལ་བར་འགྲོ། ། རང་ལ་རང་སྙིང་མི་རྗེ་འམ། ། ཡང་ང་ལ་སྒོམ་ཆེན་མང་པོ་ཡོད། ། ཉམས་དང་མཐོང་སྣང་རློམས་པ་ལས། ། གཉིས་མེད་ཡེ་ཤེས་རྟོགས་པ་ཉུང་། ། བྱས་པ་མི་རྟག་མ་གོ་འམ། ། ཚེ་ལ་ལོང་མེད་ལོག་ཤེས་སྤོངས། ། ཡང་ང་ལ་བཟང་པོ་མང་པོ་ཡོད། ། རང་རྒྱུད་བཟང་ངན་མི་བལྟ་བར། ། གཞན་སྐྱོན་ཚོལ་ཞིང་ང་ཡིན་སྒྲོགས། ། འདི་ནི་ངན་རྟགས་ཆེན་པོ་ཡིན། ། བཟང་པོ་འདོད་ན་རང་རྒྱུད་སྦྱོངས། ། ཀྭ་རང་དང་འདྲ་བའི་བུ་སློབ་རྣམས། ། སོ་སོ་ང་རྒྱལ་གང་ཡོད་པ། ། དམ་ཆོས་འདི་དང་ཞུ་གཏུག་མཛོད། ། རྟག་ཏུ་ཁ་ཏ་བྱས་ན་ཡང་། ། ཁྱེད་ཀྱང་སུན་ལ་ང་ཡང་སྐྱོ། ། ཡང་ཡང་འཐབ་ཅིང་གཅུད་པ་ཡི། ། དགྲ་ཟུན་ལྷན་ཅིག་འཚོགས་པ་མིན། ། ཚོགས་ཀྱི་བཤད་བཤུད་མི་ལང་སྟེ། ། རྟག་ཏུ་པག་ཤི་བྱེད་མི་ཁོམ། ། བཏུབ་ན་འདི་དང་ཞུ་གཏུག་མཛོད། ། མི་བཏུབ་ཇི་ལྟར་དགྱེས་དགྱེས་མཛོད། ། ཁོ་བོ་སྤྲང་པོ་རི་ཁྲོད་པ། ། སེམས་སྐུ་གསུམ་ཞལ་ངོ་མ་བལྟས་ནས། ། འཁོར་བཟང་ངན་མང་པོའི་ངོ་འཛུམ་ལ། ། སྒེག་མོའི་མེ་ལོང་ཇི་བཞིན་དུ། ། དགའ་འམ་མི་དགའ་བལྟས་བལྟས་ནས། ། ཆགས་སྡང་མང་པོ་སྐྱེ་བར་གདའ། ། རྣལ་འབྱོར་ཤེས་པ་གང་དགར་གཏོང་། ། ཀུ་རེ་ཡིན་ན་རང་ལ་སྡིག། སྙིང་གཏམ་ཚིག་གཅིག་འཆད་པ་དེ། ། བུ་སྙིང་དང་འདྲ་བས་ཐུགས་ལ་ཞོག། ཚེ་རབས་དཔག་ཏུ་མེད་པ་ནས། ། འབྲེལ་པ་ཟབ་མོ་ཡོད་པར་ངེས། ། ང་ཡོན་ཏན་མེད་པའི་སྤྲང་པོ་ལ། ། སྙིང་ནས་སངས་རྒྱས་ཀྱི་འདུ་ཤེས་སྐྱེས། ། མོས་གུས་གདུང་ཤུགས་དྲག་པོ་ཡིས། ། ལུས་སྲོག་ལ་མ་བལྟས་དྲུང་དུ་ཕྱིན། ། རྒྱུ་ཚད་མེད་སྙིང་རྗེ་ཆེན་པོ་ཡིས། ། བྱང་ཆུབ་མཆོག་ཏུ་སེམས་བསྐྱེད་ནས། ། ཚད་ལྡན་བླ་མ་དམ་པ་ཡི། ། ཅི་གསུང་བཀའ་དང་མི་འགལ་བར། ། ལུས་ངག་ཡིད་གསུམ་རྡུལ་དུ་བརླགས། ། ཚེ་འདི་དང་ཕྱི་མ་ཐམས་ཅད་ཀྱི། ། སོ་ནམ་བླ་མའི་ཕྱོགས་སུ་བྱས། ། གྲུབ་ཐོབ་བརྒྱུད་པའི་གདམས་ངག་ལ། ། སྦྱོར་བ་དངོས་གཞི་རྗེས་གསུམ་དང་། ། ཞིང་དང་བསམ་པ་དངོས་པོ་ཡི། ། ཉེས་པའི་སྐྱོན་དང་བྲལ་བར་བྱས། ། ཇི་ལྟར་གསུངས་པའི་དམ་ཆོས་ལ། ། ལྐོག་ཏུ་མ་ལུས་ཉམས་སུ་མྱོང་། ། མཉམ་མེད་དཔལ་ལྡན་རྡོ་རྗེ་འཆང་། ། བླ་མ་རིན་ཆེན་ལ་སོགས་པ། ། བརྒྱུད་པ་གོང་མ་རྣམས་དང་ཡང་། ། དཔའ་བོ་རྣལ་འབྱོར་མ་ཚོགས་ཀྱིས། ། ཅིས་ཀྱང་བྱིན་གྱིས་རློབས་པར་ངེས། ། བུ་གཅིག་རི་ཁྲོད་དགོན་པ་བསྟེན། ། ཚུལ་བཞིན་ཉམས་སུ་བླངས་གྱུར་ན། ། རྒྱུ་འབྲས་བསླུ་བ་མེད་པ་ན། ། ཡོན་ཏན་མི་སྐྱེ་དབང་མེད་ཡིན། ། སྒྱིད་ལུག་སྙོམས་ལས་མི་མཛད་པར། ། སྒྲུབ་པ་ཚུལ་བཞིན་མཛད་པར་ཞུ། ། བུ་ཁྱེད་ཀྱི་ཞབས་འབྲིང་ཞབས་ཏོག་དང་། ། མོས་གུས་གདུང་ཤུགས་དྲག་པོ་དེ། ། མི་ཁོ་བོའི་ཤེས་པའི་ཁུར་དུ་ཐལ། ། ཁུར་ཡང་བར་མི་གདའ་ཇེ་ལྗིར་སོང་། ། ད་ལྟ་ང་ཡི་སྤྱོད་འགྲོས་དང་། ། བརྩོན་འགྲུས་འབད་རྩོལ་འདི་ཙམ་གྱིས། ། བུ་ཁྱེད་ཀྱི་བསམ་པ་མི་འགྲུབ་པས། ། ངས་ཀྱང་འཇིག་རྟེན་སྤྲོས་པ་བཅད། ། ཟང་ཟིང་སྤྲོས་པ་མ་བཅད་ན། ། འཇིག་རྟེན་ཟང་ཟིང་སྣ་ཚོགས་ལ། ། དགའ་དགའ་སྤྲོ་སྤྲོ་བྱས་པ་འདིས། ། ང་ཡང་ངན་སར་ལྟུུང་ཉེན་གདའ། ། ཁྱེད་ཀྱང་རྙེད་ཚོལ་མང་པོར་སོང་། ། རྙེད་པ་བཙལ་བའི་ཟས་ནོར་གྱིས། ། རྗེ་གོང་མ་རྣམས་ཀྱི་ཞབས་འདྲེན་བྱས། ། སྐྱོབ་པ་ཤཱཀྱ་སེང་གེ་ཡིས། ། མགོན་པོ་ཟླ་འོད་གཞོན་ནུ་ཡི། ། མ་དག་འཁོར་དུ་ལུང་བསྟན་པ། ། ངེད་རང་པང་ལ་འོང་འོང་འདྲ། ། དཔལ་ལྡན་ཕག་མོ་གྲུ་པ་ཡི། ། ཞབས་འདྲེན་ཆེན་པོར་མ་སོང་བར། ། གཅིག་པུ་རི་ཁྲོད་མི་འགྲིམ་རེ། ། ཟང་ཟིང་སྤྲོས་པ་མི་གཅོད་རེ། ། འདུ་འཛི་གཡེང་བ་མི་སྐྱུངས་རེ། ། ཉམས་རྟོགས་གཉིས་མེད་མི་བསྒོམ་རེ། ། རྗེ་གོང་མའི་བརྒྱུད་པ་མི་འཛིན་རེ། ། ཏིང་འཛིན་ཟས་སུ་མི་ཟ་རེ། ། ཨེ་མ་རྣལ་འབྱོར་དབང་ཕྱུག་རྣམས། ། སྡུག་བསྔལ་བྱས་པའི་འབྲས་བུ་དེ། ། རི་ཁྲོད་དགོན་པར་སྨིན་པ་ཡིན། ། མཆོག་ཐུན་མོང་གཉིས་ཀྱི་གཏེར་ཁ་ནི། ། བླ་མ་དམ་པས་འབྱེད་པ་ཡིན། ། རྣལ་འབྱོར་བདེ་སྐྱིད་ལོངས་སྤྱོད་རྣམས། ། དབེན་པའི་གནས་སུ་མྱོང་བ་ཡིན། ། ཕྱི་དང་ནང་གི་བར་ཆད་རྣམས། ། དཔའ་བོ་མཁའ་འགྲོས་བཟློག་པ་ཡིན། ། སྣང་སྲིད་འཁོར་འདས་ཐམས་ཅད་ཀུན། ། སེམས་ཀུན་བཟང་ཡངས་པའི་དཀྱིལ་འཁོར་དུ། ། སྤངས་ཐོབ་བཟང་ངན་མ་མཆིས་པའི། ། རྣལ་འབྱོར་དབང་ཕྱུག་ཆེན་པོ་རྣམས། ། ལུས་སེམས་གཉིས་ཀྱི་གནས་ལུགས་ལ། ། ལམ་ཇི་ལྟར་ཉམས་སུ་བླང་བའི་ཚུལ། ། ཐབས་ལམ་བྱེ་བྲག་མཐའ་ཡས་པ། ། རྒྱུ་འབྲས་རྟེན་འབྲེལ་ཟབ་མོ་རྣམས། ། རི་ཁྲོད་དགོན་པར་སྒོམ་པས་མཐོང་། ། སྟོན་པ་ཤཱཀྱ་སེང་གེས་ཀྱང་། ། དོན་འདི་ལྗོན་པས་ཞུས་པ་ལས། ། བསམ་གཏན་རྣམས་དང་མངོན་ཤེས་རྣམས། ། དགོན་པ་རྣམས་སུ་འབྱུང་ཞེས་གསུངས། ། སློབ་དཔོན་འཕགས་པ་ཀླུ་སྒྲུབ་ཀྱིས། ། རི་བོ་གསེར་དུ་བསྒྱུར་ནས་ཀྱང་། ། འགྲོ་ལ་ཕན་པར་བྱེད་པ་ཡི། ། ཐུགས་ཀྱི་དགོངས་པ་བྱུང་ནས་ཀྱང་། ། གསེར་འགྱུར་རྩི་ཡི་སྦྱོར་བ་ཡིས། ། ལྷོ་ཕྱོགས་དྲིལ་བུའི་རི་ཞེས་པ། ། གསེར་དུ་འགྱུར་ལ་ཁད་པ་དང་། ། ཐུགས་དམ་རྗེ་བཙུན་སྒྲོལ་མ་ཡིས། ། སྡིག་པ་འདི་འདྲ་བྱེད་དམ་ཞེས། ། བཀའ་བཀྱོན་གསུང་ནས་བཞག་པ་ལ། ། ངེད་ཀྱི་ཟང་ཟིང་བག་ཙམ་གྱིས། ། ཕན་དུ་རེ་བ་གཅོལ་ཆུང་ཡིན། ། གཅིག་པུ་རི་ཁྲོད་དགོན་པ་བསྟེན། ། འཇིག་རྟེན་མགོན་པོ་རིན་ཆེན་ཀྱང་། ། རི་ཁྲོད་དགོན་པར་སྡོད་ཅིག་དང་། ། སྐྱོན་དག་ཡོན་ཏན་རབ་རྫོགས་པ། ། ཁོ་བོས་ཡོན་ལེན་བཀའ་བསྩལ་གསུང་། ། དེས་ན་རྣལ་འབྱོར་དབང་ཕྱུག་རྣམས། ། བུ་སོ་སོ་རི་ཁྲོད་དགོན་པ་བསྟེན། ། རང་གཞན་ཀུན་ལ་ཕན་པ་ཡི། ། མཐར་ཐུག་མདུན་གྲོས་ཟབ་མོ་འདི། ། རང་དང་འདྲ་བའི་བུ་སློབ་རྣམས། ། ཅིས་ཀྱང་ཐུགས་ལ་བཞག་པར་ཞུ། ། དུས་གསུམ་གྱི་སངས་རྒྱས་ཐམས་ཅད་ཀྱི་ཡུམ་དུ་གྱུར་པ། རྗེ་བཙུན་མ་འཕགས་མ་སྒྲོལ་མའི་བྱིན་རླབས་ལས་བྱུང་བ། ཕྱིན་ཅི་ལོག་གི་རྟོག་པ་འཇིག་རྟེན་ཆོས་བརྒྱད་ཀྱི་སྤྲོས་པ་གཅོད་པའི་གདམས་ངགཡིད་བཞིན་གྱི་ནོར་བུ་རིན་པོ་ཆེ་དབང་གི་རྒྱལ་པོ་ལྟ་བུ་གྲོས་མདུན་ཆེན་མོ་ཞེས་བྱ་བ་རྫོགས་སོ། ། ། །